				|

		52011PC0295

			REGULAMENT AL PARLAMENTULUI EUROPEAN ŞI AL CONSILIULUI privind emiterea de monede euro Propunere de REGULAMENT AL PARLAMENTULUI EUROPEAN ŞI AL CONSILIULUI privind emiterea de monede euro /* COM/2011/0295 final - COD 2011/0131 */

			   	2011/0131 (COD)
Propunere de
REGULAMENT AL PARLAMENTULUI EUROPEAN
ŞI AL CONSILIULUI
privind emiterea de monede euro
PARLAMENTUL EUROPEAN ŞI
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 133,
având în
vedere propunerea Comisiei Europene,
având în
vedere avizul Băncii Centrale Europene,
după transmiterea proiectului de act
legislativ către parlamentele naționale,
hotărând
în conformitate cu procedura legislativă ordinară,

întrucât:
(1)
Concluziile Consiliului din 23 noiembrie 1998
și 5 noiembrie 2002 privind monedele euro destinate
colecționării, Recomandarea 2009/23/CE a Comisiei din 19 decembrie 2008
privind orientările comune pentru fețele naționale ale monedelor
euro și emiterea de monede euro destinate circulației[1], aprobată prin concluziile Consiliului
din 10 februarie 2009, și Recomandarea 2010/191/UE a Comisiei din 22 martie
2010 privind domeniul de aplicare și efectele statutului de mijloc legal
de plată al bancnotelor și monedelor euro[2] prevăd practici recomandate privind
monedele euro de colecție, emiterea de monede euro destinate
circulației, inclusiv de monede comemorative destinate circulației,
și consultarea anterioară distrugerii monedelor euro proprii
circulației.
(2)
Lipsa dispozițiilor obligatorii privind
emiterea de monede euro poate avea ca efect existența unor practici
diferite de la un stat membru la altul și nu creează un cadru
suficient de integrat pentru moneda unică. Prin urmare, în interesul transparenței
și al securității juridice, este necesar să se
introducă norme obligatorii privind emiterea de monede euro.
(3)
În conformitate cu Regulamentul (CE) nr. 974/98 al
Consiliului din 3 mai 1998 privind introducerea euro[3], monedele denominate în euro sau cenți,
care respectă denominările și specificațiile tehnice
stabilite de Consiliu, au statut de mijloc legal de plată în toate
„statele membre participante” definite de regulamentul respectiv.
Denominările și specificațiile tehnice sunt stabilite în
Regulamentul (CE) nr. 975/98 al Consiliului din 3 mai 1998 privind valorile
nominale și specificațiile tehnice ale monedelor euro ce urmează
să intre în circulație[4].
(4)
În afară de monedele euro obișnuite
destinate circulației, pentru a celebra evenimente specifice statele
membre pot emite și monede euro comemorative destinate circulației,
în limitele stabilite pe an și per stat membru emitent pentru numărul
de emisiuni de astfel de monede. Este necesară, în plus, stabilirea
anumitor limite de volum pentru monedele comemorative destinate circulației,
pentru a se asigura faptul că astfel de monede reprezintă întotdeauna
un procent redus din numărul total de monede de 2 euro aflate în
circulație. În același timp, aceste limite de volum trebuie să
permită emiterea unui volum suficient de monede, astfel încât să
asigure circulația efectivă a monedelor comemorative.
(5)
De asemenea, statele membre trebuie să
poată emite monede euro de colecție, care nu sunt destinate
circulației și care trebuie să poată fi distinse cu
ușurință de monedele euro destinate circulației. Monedele
euro de colecție trebuie să aibă statut de mijloc legal de
plată numai în statul membru emitent și nu trebuie emise în vederea
intrării lor în circulație.
(6)
Pentru ca monedele euro de colecție să nu
poată fi confundate cu monedele euro destinate circulației, acestea
trebuie să poată fi distinse cu ușurință de cele din
urmă. În plus, este oportun ca emisiunile de monede euro de colecție
să fie luate în considerare în cadrul volumului de monede care trebuie
aprobat de Banca Centrală Europeană (BCE), de preferat în mod agregat
și nu pentru fiecare emisiune individuală.
(7)
Este oportun ca, respectând inclusiv practica
obișnuită din statele membre participante, monedele euro destinate
circulației, inclusiv monedele comemorative destinate circulației,
să fie puse în circulație la valoarea facială, deși o
proporție redusă poate fi comercializată la un preț mai
mare, dacă este produsă la o calitate specială sau este
prezentată într-un ambalaj special.
(8)
Pentru a evita ca monede euro proprii circulației
să fie distruse într-un stat membru în condițiile în care acestea ar
putea fi necesare în alt stat membru, statele membre trebuie să se
consulte între ele înainte de distrugerea acestor monede.
ADOPTĂ PREZENTUL REGULAMENT:
Articolul 1
Obiect
Prezentul regulament stabilește norme cu
privire la emiterea de monede euro destinate circulației, inclusiv de
monede comemorative destinate circulației, la emiterea de monede euro de
colecție și la consultarea anterioară distrugerii monedelor euro
proprii circulației.
Articolul 2
Definiții
În sensul prezentului regulament, se
aplică următoarele definiții:
1. „monede euro destinate circulației”
înseamnă monede euro destinate circulației, ale căror
denominări și specificații tehnice sunt stabilite de
Regulamentul (CE) nr. 975/98 al Consiliului din 3 mai 1998.
2. „monede euro comemorative destinate
circulației” înseamnă monede euro destinate circulației, al
căror scop este comemorarea unui eveniment specific, după cum se
indică la articolul 1 litera f din Regulamentul (CE) nr. 975/98 al
Consiliului.
3. „monede euro de colecție”
înseamnă monede euro destinate colecționării și nu
intrării în circulație.
Articolul 3
Tipuri
de monede euro
Statele membre pot
emite două tipuri de monede euro: monede euro destinate circulației,
care includ monedele euro comemorative destinate circulației, și
monede euro de colecție.
Articolul 4
Emiterea
monedelor euro destinate circulației
1. Monedele euro
destinate circulației se emit la valoarea facială.
2. Prin derogare de
la alineatul (1), o proporție redusă, care nu
depășește 5 % din valoarea și volumul total al
monedelor euro emise, poate fi emisă la o valoare mai mare decât valoarea
facială, dacă acest lucru este justificat de calitatea specială
a monedei sau de ambalajul special al acesteia.
Articolul 5
Emiterea
monedelor euro comemorative destinate circulației
1. Fiecare stat membru participant poate emite
într-un an numai o singură monedă euro comemorativă
destinată circulației, cu excepția cazurilor în care:
(a) monedele euro comemorative destinate
circulației sunt emise colectiv de către toate statele membre
participante;
(b) o eventuală monedă euro
comemorativă destinată circulației este emisă în cazul
neocupării temporare sau al ocupării provizorii a funcției de
șef de stat.
2. Numărul total de monede comemorative
destinate circulației, emise în fiecare dintre emisiunile individuale, nu
trebuie să depășească cel mai mare dintre următoarele
două plafoane:
a) 0,1 % din numărul total de monede
de 2 euro puse în circulație de toate statele membre participante
până la începutul anului anterior celui în care se emite moneda
comemorativă; acest plafon poate fi majorat la 2,0 % din numărul
total de monede de 2 euro aflate în circulație în toate statele membre
participante dacă se comemorează un eveniment de largă
recunoaștere și cu înaltă valoare simbolică, caz în care
statul membru emitent se abține, în următorii patru ani, de la
lansarea, utilizând plafonul majorat, a unei alte emisiuni de monede
comemorative destinate circulației și precizează motivele pentru
care a ales plafonul majorat.
b) 5,0 % din numărul total de monede de 2
euro puse în circulație de statul membru emitent respectiv până la
începutul anului anterior celui în care se emite moneda comemorativă.
3. Emisiunea colectivă, a tuturor
statelor membre participante, de monede euro comemorative destinate
circulației trebuie aprobată de Eurogrup.
Articolul 6
Emiterea
monedelor euro de colecție
1. Monedele euro de
colecție au statut de mijloc legal de plată numai în statul membru
emitent.
Statul membru emitent
poate fi recunoscut clar și cu ușurință pe monedă.
2. Pentru a se
distinge cu ușurință de monedele euro destinate
circulației, monedele euro de colecție trebuie să
îndeplinească toate criteriile următoare:
a) valoarea lor
facială trebuie să fie diferită de valorile faciale ale
monedelor euro destinate circulației;
b) nu trebuie să
utilizeze imagini similare cu fețele comune ale monedelor euro destinate
circulației sau cu oricare dintre fețele naționale ale monedelor
euro destinate circulației;
c) culoarea,
diametrul și greutatea lor, sau cel puțin două din aceste trei
caracteristici, trebuie să difere semnificativ de cele ale monedelor euro
destinate circulației; se consideră că diferența este semnificativă
dacă valorile, inclusiv toleranțele, se situează în afara
marjelor de toleranță stabilite pentru monedele euro destinate
circulației;
d) nu trebuie să
aibă o muchie cu crestături fine sau o formă de „floare
spaniolă”;
3. Monedele euro de
colecție pot fi emise la valoarea facială sau la o valoare mai mare.
4. Emisiunile de
monede euro de colecție se iau în considerare în mod agregat în cadrul
volumului emisiunilor de monede care trebuie aprobat de BCE.
5.
Statele membre iau toate măsurile adecvate pentru a preveni utilizarea
monedelor euro de colecție ca mijloace de plată, precum folosirea
unui ambalaj special, eliberarea unui certificat de autenticitate, anunțul
prealabil din partea autorității emitente sau emiterea la o valoare
mai mare decât valoarea facială.
Articolul 7
Consultarea anterioară distrugerii monedelor euro destinate
circulației
Înainte de distrugerea monedelor euro
destinate circulației, care nu sunt monede euro improprii circulației
în conformitate cu articolul 2 litera (b) din Regulamentul (UE) nr. 1210/2010[5], statele membre se consultă între ele
în cadrul subcomitetului competent al Comitetului Economic și Financiar
și informează directorii de monetării din statele membre
participante definite de Regulamentul (CE) nr. 974/98 al Consiliului[6].
Articolul 8
Intrarea
în vigoare
Prezentul regulament intră în vigoare în
a douăzecea zi de la data publicării în Jurnalul Oficial al
Uniunii Europene.
Prezentul regulament este obligatoriu
în toate elementele sale și se aplică direct în statele membre în
conformitate cu tratatele.
Adoptat la Bruxelles
Pentru Parlamentul European,                     Pentru
Consiliu,
Preşedintele                                                   Preşedintele
[1]               JO L 9, 14.1.2009, p. 52.
[2]               JO L 83, 30.3.2010, p. 70.
[3]               JO L 139, 11.5.1998, p. 1.
[4]               JO L 139, 11.5.1998, p. 6.
[5]               JO L 339, 22.12.2010, p. 1.
[6]               JO L 139, 11.5.1998, p. 1.


				|

		52012PC0233

			Propunere de REGULAMENT AL CONSILIULUI de modificare a Regulamentului de punere în aplicare (UE) nr. 917/2011 al Consiliului de instituire a unei taxe antidumping definitive și de colectare definitivă a taxei provizorii instituite asupra importurilor de plăci de ceramică originare din Republica Populară Chineză prin adăugarea unei societăți la lista de producători din Republica Populară Chineză enumerați în anexa I /* COM/2012/0233 final - 2012/0117 (NLE) */

			   	EXPUNERE DE MOTIVE
1.           Contextul propunerii
·      Motivele și obiectivele propunerii
Prezenta propunere se referă la aplicarea
Regulamentului (CE) nr. 1225/2009 al Consiliului din 30 noiembrie 2009 privind
protecția împotriva importurilor care fac obiectul unui dumping din partea
țărilor care nu sunt membre ale Comunității Europene,
(denumit în continuare „regulamentul de bază”), în cadrul procedurii
privind importurile de plăci de ceramică originare din Republica
Populară Chineză.
·      Contextul general
Prezenta propunere se înscrie în contextul punerii
în aplicare a regulamentului de bază și constituie rezultatul unei
anchete care s-a desfășurat în conformitate cu cerințele de fond
și de procedură prevăzute în regulamentul de bază.
·      Dispoziții în vigoare în domeniul propunerii
Regulamentul de punere în aplicare (UE) nr.
917/2011 al Consiliului de instituire a unei taxe antidumping definitive
și de colectare definitivă a taxei provizorii instituite asupra
importurilor de plăci de ceramică originare din Republica Populară
Chineză.
·      Coerența cu alte politici și obiective ale Uniunii
Nu se aplică.
2.           Consultarea
părților interesate și evaluarea impactului
·      Consultarea părților interesate
Părțile interesate vizate de
procedură au avut posibilitatea de a-și apăra interesele în
timpul anchetei, în conformitate cu dispozițiile regulamentului de
bază.
·      Obținerea și utilizarea expertizei
Nu a fost necesar să se recurgă la
expertiză externă.
·      Evaluarea impactului
Prezenta propunere este rezultatul punerii în
aplicare a regulamentului de bază.
Regulamentul de bază nu prevede o evaluare
generală a impactului, însă conține o listă exhaustivă
de condiții care trebuie evaluate.
3.           ELEMENTELE JURIDICE ALE
PROPUNERII
·      Rezumatul acțiunii propuse
Propunerea anexată de regulament al
Consiliului se bazează pe constatarea definitivă că un
producător-exportator din China a îndeplinit toate criteriile pentru a i
se acorda statutul de nou producător-exportator și, prin urmare, de a
i se aplica taxa medie antidumping ponderată de 30,6%.
·      Temeiul juridic
Regulamentul (CE) nr. 1225/2009 al Consiliului din
30 noiembrie 2009 privind protecția împotriva importurilor care fac
obiectul unui dumping din partea țărilor care nu sunt membre ale
Comunității Europene.
Regulamentul de punere în aplicare (UE) nr. 917/2011
al Consiliului de instituire a unei taxe antidumping definitive și de
colectare definitivă a taxei provizorii instituite asupra importurilor de
plăci de ceramică originare din Republica Populară Chineză.
·      Principiul subsidiarității
Propunerea intră în sfera competenței
exclusive a Uniunii Europene. În consecință, principiul
subsidiarității nu se aplică.
·      Principiul proporționalității
Propunerea respectă principiul
proporționalității din următoarele motive:
Tipul acțiunii este descris în regulamentul
de bază menționat anterior și exclude luarea de decizii la nivel
național.
Nu sunt necesare indicații privind
măsura în care sarcina financiară și administrativă care
revine Uniunii, guvernelor naționale, autorităților regionale
și locale, operatorilor economici și cetățenilor este
limitată la minimum și proporțională cu obiectivul
propunerii.
·      Alegerea instrumentelor
Instrumente propuse: regulamentul.
Alte instrumente nu ar fi adecvate din
următorul motiv:
Alte instrumente nu ar fi adecvate întrucât
regulamentul de bază nu prevede alte opțiuni.
4.           IMPLICAȚIILE BUGETARE
Propunerea nu are nicio implicație pentru
bugetul Uniunii.
2012/0117 (NLE)
Propunere de
REGULAMENT AL CONSILIULUI
de modificare a Regulamentului de punere în
aplicare (UE) nr. 917/2011 al Consiliului de instituire a unei taxe antidumping
definitive și de colectare definitivă a taxei provizorii instituite
asupra importurilor de plăci de ceramică originare din Republica
Populară Chineză prin adăugarea unei societăți la
lista de producători din Republica Populară Chineză
enumerați în anexa I
CONSILIUL UNIUNII EUROPENE,
având în vedere Tratatul privind
funcționarea Uniunii Europene,
având în vedere Regulamentul (CE) nr.
1225/2009 al Consiliului din 30 noiembrie 2009 privind protecția împotriva
importurilor care fac obiectul unui dumping din partea țărilor care
nu sunt membre ale Comunității Europene[1] (denumit în continuare
„regulamentul de bază”),
având în vedere Regulamentul de punere în
aplicare (UE) nr. 917/2011[2]
al Consiliului de instituire a unei taxe antidumping definitive și de
colectare definitivă a taxei provizorii instituite asupra importurilor de
plăci de ceramică originare din Republica Populară Chineză
[denumit în continuare „Regulamentul de punere în aplicare (UE) nr. 917/2011 al
Consiliului”], în special articolul 3,
având în vedere propunerea prezentată de
către Comisia Europeană (denumită în continuare „Comisia”)
după consultarea comitetului consultativ,
întrucât:
A. PROCEDURA
ANTERIOARĂ
(1)       Prin Regulamentul de punere
în aplicare (UE) nr. 917/2011, Consiliul a instituit o taxă antidumping
definitivă asupra importurilor în Uniune de plăci de ceramică
originare din Republica Populară Chineză (denumită în continuare
„China”). Ca urmare a numărului mare de producători-exportatori din
China care au cooperat la ancheta care a condus la instituirea taxei
antidumping (denumită în continuare „ancheta inițială”), s-a
constituit un eșantion de producători-exportatori chinezi și au
fost impuse niveluri individuale ale taxei de la 26,3% la 36,5% societăților
incluse în eșantion, în timp ce altor societăți care au
cooperat, dar care nu au fost incluse în eșantion, li s-a atribuit un
nivel al taxei de 30,6%. Tuturor celorlalte societăți chinezești
li s-a aplicat un nivel al taxei de 69,7%.
(2)       Articolul 3 din Regulamentul
de punere în aplicare (UE) nr. 917/2011 al Consiliului prevede că, în
cazul în care un producător-exportator nou din China furnizează
Comisiei suficiente elemente de probă pentru a stabili că:
·
nu a exportat în Uniune produsele menționate
la articolul 1 alineatul (1) din regulament în cursul perioadei de anchetă
(cuprinsă între 1 aprilie 2009 și 31 martie 2010, denumită în
continuare „perioada de anchetă”) (primul criteriu);
·
nu este afiliat niciunui exportator sau
producător din China supus măsurilor antidumping instituite prin
regulament (al doilea criteriu) și
·
a exportat efectiv mărfurile în cauză în
Uniune după perioada de anchetă pe care se bazează măsurile
sau și-a asumat o obligație contractuală irevocabilă
privind exportul în Uniune a unei cantități semnificative (al treilea
criteriu),
articolul 1 alineatul (2) din regulament poate fi
modificat pentru a acorda noului producător-exportator nivelul de
taxă aplicabil societăților care au cooperat și care nu au
fost incluse în eșantion, respectiv de 30,6%.
B.
CERERE DE ACORDARE A STATUTULUI DE NOU PRODUCĂTOR-EXPORTATOR
(3)       O societate chineză
(denumită în continuare „solicitantul”) a solicitat acordarea
aceluiași tratament care se aplică societăților care au
cooperat la ancheta inițială și nu au fost incluse în eșantion
(„tratament rezervat noilor producători-exportatori”).
(4)       A fost efectuată o
examinare pentru a stabili dacă solicitantul îndeplinește criteriile
pentru acordarea tratamentului rezervat noilor producători-exportatori în
conformitate cu articolul 3 din Regulamentul de punere în aplicare (UE) nr.
917/2011 al Consiliului.
(5)       Solicitantului i s-a trimis
un chestionar și i s-a cerut să furnizeze dovezi prin care să
demonstreze că îndeplinește cele trei criterii menționate
anterior.
(6)       Probele furnizate de
producătorul-exportator chinez au fost considerate suficiente pentru a
demonstra că acesta îndeplinește criteriile prevăzute la
articolul 3 din Regulamentul de punere în aplicare (UE) nr. 917/2011 al
Consiliului. Din acest motiv, acestui producător-exportator i se poate
acorda nivelul de taxă aplicabil societăților care au cooperat
neincluse în eșantion (adică de 30,6%) și, prin urmare, numele
său poate fi adăugat în lista producătorilor-exportatori din
anexa I la Regulamentul de punere în aplicare (UE) nr. 917/2011 al Consiliului.
(7)       Solicitantul și
industria Uniunii au fost informați cu privire la concluziile anchetei
și au avut ocazia să-și prezinte observațiile.
(8)       S-au analizat și luat în
considerare în mod corespunzător toate argumentele și comentariile
prezentate de părțile interesate, atunci când s-a justificat acest
lucru,
ADOPTĂ PREZENTUL REGULAMENT:
Articolul 1
Următoarea societate se adaugă la
lista producătorilor din Republica Populară Chineză
enumerați în anexa I la Regulamentul de punere în aplicare (UE) nr.
917/2011 al Consiliului:
 Denumire || Cod TARIC adițional
 Onna Ceramic Industries (China) Co., Ltd. || B293
Articolul 2
Prezentul regulament intră în vigoare în
ziua următoare datei publicării în Jurnalul Oficial al Uniunii
Europene.
Prezentul regulament este obligatoriu
în toate elementele sale și se aplică direct în toate statele membre.
Adoptat la Bruxelles,
                                                                       Pentru
Consiliu,
                                                                       Preşedintele
[1]               JO L 343, 22.12.2009, p. 51.
[2]               JO L 238, 15.9.2011, p. 1.